ปัจจัยความเสี่ยง

ตามที่เศรษฐกิจโลกตกต่ำตั้งแต่ปี 2551 ต่อเนื่องมาถึงปี 2552
ประกอบกับปัญหาการเมืองในประเทศ ส่งผลให้เศรษฐกิจภายในประเทศเผชิญภาวะถดถอย
รัฐบาลของประเทศต่างๆ
รวมถึงรัฐบาลไทยได้พยายามนำมาตรการกระตุ้นเศรษฐกิจออกมาใช้อย่างต่อเนื่อง
ส่งผลให้เริ่มเห็นสัญญาณฟื้นตัวของระบบเศรษฐกิจโดยรวม อย่างไรก็ตาม
ในภาวะปัจจุบันเรายังต้องเผชิญกับความเสี่ยงต่างๆ อยู่ บริษัทฯ ตระหนักถึงความเสี่ยงที่เกี่ยวข้อง
และบริหารความเสี่ยงเพื่อลดโอกาสที่จะเกิดความเสี่ยงนั้นๆ โดยทั่วไป ความเสี่ยงที่เกี่ยวข้อง
ได้แก่

  1. ความเสี่ยงด้านกลยุทธ์

กลยุทธ์มีความสำคัญต่อการประสบความสำเร็จขององค์การ
โดยที่กลยุทธ์จะครอบคลุมตั้งแต่การกำหนดทิศทาง จนถึงการนำกลยุทธ์ไปใช้ให้เกิดผลในทางปฏิบัติ
การแปลงกลยุทธ์จากระดับองค์การไปสู่ระดับฝ่ายงานต่างๆ ความเสี่ยงที่อาจเกิดขึ้น ได้แก่
กลยุทธ์ที่ใช้ไม่สอดคล้องกับสภาวะแวดล้อมในการประกอบธุรกิจ
การบริหารความเสี่ยงทางกลยุทธ์ที่สำคัญ คือ บริษัทฯ
โดยฝ่ายกลยุทธ์องค์การจะหมั่นทบทวนกลยุทธ์ของบริษัทฯ อยู่ตลอดเวลา
เพื่อดูว่ากลยุทธ์ที่ใช้อยู่ยังเหมาะสมต่อสภาวะแวดล้อมต่างๆ ที่เปลี่ยนแปลงอย่างรวดเร็วหรือไม่
นอกจากนี้ฝ่ายกลยุทธ์องค์การยังจะทำหน้าที่สรุปสถานการณ์ของการดำเนินการตามแผนกลยุทธ์
และแสดงสถานะความสำเร็จของแผนงาน พร้อมส่งสัญญาณเตือนว่าแผนนั้นๆ จะต้องปรับหรือไม่
การบริหารความเสี่ยงดังกล่าว ช่วยให้บริษัทฯเห็นความเสี่ยงได้ทันเวลา สามารถหาแนวทางป้องกัน
หรือพลิกความเสี่ยงให้เป็นโอกาสทางธุรกิจได้

2. ความเสี่ยงจากการพิจารณารับประกันภัย

ความเสี่ยงจากการพิจารณารับประกันภัยจัดเป็นความเสี่ยงภัยที่สำคัญ
ที่มีผลกระทบโดยตรงต่อการดำเนินงาน และฐานะการเงินของบริษัทฯ
ความเสี่ยงภัยดังกล่าวอาจเกิดจากหลากหลายสาเหตุ เช่น อุบัติภัยที่เกิดขึ้นโดยทั่วไป
มหันตภัยซึ่งเกิดโดยธรรมชาติจากทั่วทุกมุมโลกที่มีแนวโน้มจะเพิ่มจำนวนครั้ง และความรุนแรงมากขึ้น
ได้แก่ ภูมิอากาศที่แปรปรวน การละลายตัวของน้ำแข็งขั้วโลก พายุเขตร้อนที่ทวีความรุนแรงขึ้น
ภัยน้ำท่วม ภัยจากแผ่นดินไหว ที่ก่อให้เกิดความเสียหายในวงกว้าง นอกจากนี้
ยังมีความเสี่ยงที่เกิดจากการกระทำของมนุษย์ ทั้งภัยจากการก่อการร้าย การโจรกรรม
เหล่านี้ถือเป็นภัยที่ก่อให้เกิดความเสียหายต่อชีวิตและทรัพย์สิน

เพื่อลดความเสี่ยงดังกล่าว บริษัทฯ ได้มีกระบวนการพิจารณารับประกันภัยที่ดี
ทั้งการกำหนดเงื่อนไขในการรับประกันภัย การกำหนดอัตราเบี้ยประกันภัยที่เหมาะสมกับความเสี่ยง
การพัฒนาบุคลากรโดยการส่งเข้ารับการอบรมทั้งในและต่างประเทศ
เพื่อให้มีความรู้ความเข้าใจหลักการประกันภัย และประเมินความเสี่ยงภัยในระดับมืออาชีพ
การให้คำปรึกษาและข้อเสนอแนะในการปรับปรุงภัยแก่ลูกค้าเพื่อลดความเสี่ยงลง
ตลอดจนมีการประกันภัยต่อที่เหมาะสมเพื่อกระจายความเสี่ยง

หน้า 5

3. ความเสี่ยงจากการประกันภัยต่อ

ในการประกอบธุรกิจประกันวินาศภัยจะมีการรับประกันภัยต่อ (Inward Reinsurance)
และการเอาประกันภัยต่อ (Outward Reinsurance) กับบริษัทประกันภัยทั้งในและต่างประเทศ
บริษัทฯจะมีความเสี่ยงในด้านฐานะการเงินของบริษัทประกันภัยต่อ
หรือมีความเสี่ยงด้านงานประกันภัยที่มีความเสี่ยงสูง เพื่อลดความเสี่ยงดังกล่าว
บริษัทฯจะทำการวิเคราะห์ฐานะการเงิน และพิจารณาอันดับเครดิตของบริษัทประกันภัยต่อด้วย
นอกจากนี้ยังมีการทำประกันภัยต่อแบบความเสียหายส่วนเกินไว้
เพื่อบริหารความเสี่ยงกรณีเกิดภัยพิบัติขนาดใหญ่ด้วย

4. ความเสี่ยงในด้านการเก็บเบี้ยประกันภัย

เนื่องจากภาวะการแข่งขันอย่างรุนแรงในธุรกิจประกันวินาศภัย จึงมีการให้ระยะเวลาแก่ตัวแทน
นายหน้าในการนำส่งเบี้ยประกันภัย

เพื่อลดความเสี่ยงในการเก็บเบี้ยประกันภัยไม่ได้ บริษัทฯ
ได้ปฏิบัติตามประกาศสำนักงานคณะกรรมการกำกับและส่งเสริมการประกอบธุรกิจประกันภัยว่าด้วยการเก็บเบี้ยประกันภัยสำหรับการประกันภัยรถยนต์
กล่าวคือ ให้ลูกค้าชำระเบี้ยประกันภัยก่อนที่กรมธรรม์จะเริ่มมีผลคุ้มครอง (Cash before Cover)
บริษัทฯมีการปรับปรุงแนวทางปฏิบัติงานในการเก็บเบี้ยประกันภัย การกำหนดให้ตัวแทน นายหน้า
นำหลักทรัพย์มาวางค้ำประกัน บริษัทฯมีการบริหารหนี้อย่างมีประสิทธิภาพ
ซึ่งส่งผลให้ความเสี่ยงด้านนี้ลดลง

5. ความเสี่ยงด้านปฏิบัติการ

เป็นความเสี่ยงที่อาจเกิดขึ้นจากความผิดพลาดของบุคคล ระบบงานหรือระบบเทคโนโลยีสารสนเทศ
หรืออาจเกิดจากระบบการควบคุมภายในไม่เพียงพอ อาจเกิดการทุจริต
ผลของความเสี่ยงดังกล่าวอาจเป็นความเสียหายที่วัดค่าเป็นจำนวนเงินได้หรือเป็นความเสี่ยงที่ไม่สามารถวัดมูลค่าเป็นจำนวนเงินได้
ได้แก่ ความเสียหายต่อภาพลักษณ์ ชื่อเสียงอันดีงามของบริษัทฯ

บริษัทฯมีกระบวนการในการบริหารความเสี่ยงด้านปฏิบัติการ
โดยฝ่ายตรวจสอบจะเป็นผู้ระบุความเสี่ยง ประเมินความเสี่ยง ติดตามและควบคุมความเสี่ยง
และรายงานผลต่อคณะกรรมการตรวจสอบอย่างต่อเนื่อง
เพื่อให้ทราบถึงระดับความเสี่ยงและควบคุมความเสี่ยงด้านปฏิบัติการให้อยู่ในระดับต่ำที่สุดที่บริษัทฯ
ยอมรับได้

นอกจากนี้ หน่วยงานทุกระดับในบริษัทฯ ยังถือเป็นภารกิจสำคัญที่จะต้องติดตาม
ควบคุมและประเมินผลด้านปฏิบัติการ เพื่อให้ความเสี่ยงด้านปฏิบัติการอยู่ในระดับที่ยอมรับได้

หน้า 6

6. ความเสี่ยงจากการลงทุน

ในการลงทุนบริษัทฯ จะคำนึงถึงผลตอบแทนและความเสี่ยงควบคู่กันเสมอ
ความเสี่ยงที่เกี่ยวข้องกับการลงทุน มีดังนี้

6.1 ความเสี่ยงจากการเปลี่ยนแปลงราคาหลักทรัพย์

ในรอบปีที่ผ่านมาตลาดหลักทรัพย์ฯมีความผันผวน ส่งผลให้มูลค่ายุติธรรมของเงินลงทุนในหลักทรัพย์
หุ้นทุนที่จดทะเบียนในตลาดหลักทรัพย์ฯปรับตัวขึ้นลงตามดัชนีตลาดหลักทรัพย์แห่งประเทศไทย

เพื่อลดความเสี่ยงจากการผันผวนของราคาหลักทรัพย์ บริษัทฯ
จะเลือกลงทุนในหลักทรัพย์ที่มีปัจจัยพื้นฐานดีรองรับ กระจายการลงทุนในหลายหมวดอุตสาหกรรม
และเน้นการลงทุนในระยะยาว โดยเชื่อว่าหลักทรัพย์ใดๆ ที่มีปัจจัยพื้นฐานที่ดี มีการบริหารจัดการที่ดี
สามารถเติบโตได้อย่างมีกำไร ย่อมมีมูลค่ายุติธรรมที่เหมาะสม ไม่ผันผวนอย่างมีนัยสำคัญ
นอกจากนี้บริษัทฯ ยังติดตามฐานะการเงิน และผลการดำเนินงานของผู้ออกหลักทรัพย์อย่างใกล้ชิด

6.2 ความเสี่ยงด้านอัตราดอกเบี้ย

บริษัทฯ มีการลงทุนในตราสารทางการเงินที่ให้ผลตอบแทนในรูปดอกเบี้ย ได้แก่ เงินฝากประจำ
ตั๋วสัญญาใช้เงิน พันธบัตรรัฐบาล พันธบัตรรัฐวิสาหกิจ เมื่ออัตราดอกเบี้ยมีความผันผวน
ส่งผลให้เกิดความเสี่ยงในการลงทุนต่อ (Reinvestment Risk)
และส่งผลให้ราคาตราสารหนี้เปลี่ยนแปลงไป

เพื่อลดความเสี่ยงดังกล่าว บริษัทฯ ได้ทำการติดตามทิศทาง อัตราผลตอบแทนในตลาดอย่างใกล้ชิด
เพื่อกำหนดระยะเวลาการลงทุนให้สอดคล้องกับทิศทางการเปลี่ยนแปลงของอัตราดอกเบี้ย นอกจากนี้
บริษัทฯ ยังมีนโยบายการถือครองตราสารหนี้จนครบกำหนด
ซึ่งผลการเปลี่ยนแปลงของอัตราดอกเบี้ยจะกระทบต่อมูลค่ายุติธรรมของตราสารหนี้เป็นจำนวนที่ไม่มีนัยสำคัญ

6.3 ความเสี่ยงจากการลงทุนในเงินให้กู้ยืม

ความเสี่ยงที่อาจเกิดขึ้นจากการให้บุคคลภายนอกกู้ยืม โดยมีอสังหาริมทรัพย์จำนองเป็นประกันนั้น
ได้แก่ การที่ลูกหนี้ประพฤติผิดสัญญากู้ยืม ซึ่งอาจเกิดจากการที่ลูกหนี้ประสบปัญหาทางการเงิน
อันสืบเนื่องจากภาวะเศรษฐกิจ ได้แก่ลูกหนี้โครงการไม่สามารถขายบ้านได้ หรือกรณีมีอาคารให้เช่า
ผู้เช่าลดลง หรือกรณีลูกหนี้รายย่อยถูกลดเงินเดือน หรือว่างงานจากการลดคนของนายจ้าง
ซึ่งล้วนส่งผลต่อกระแสเงินสดที่ลูกหนี้เหล่านั้นจะนำมาชำระหนี้ ในภาวะเศรษฐกิจตกต่ำ
ราคาอสังหาริมทรัพย์อาจปรับลดลงด้วย ซึ่งจะส่งผลกระทบต่อมูลค่าหลักประกัน

เพื่อจำกัดและลดความเสี่ยงดังกล่าว บริษัทฯ เพิ่มความเข้มงวดในการวิเคราะห์ลูกหนี้
ทั้งลูกหนี้โครงการต่างๆ และลูกหนี้รายย่อยเพื่อที่อยู่อาศัย
ตลอดจนวิเคราะห์และประเมินมูลค่าหลักประกันด้วยความระมัดระวัง

ลูกหนี้โครงการต่างๆ
บริษัทจะควบคุมการเบิกใช้เงินกู้เพื่อให้ผู้กู้นำเงินกู้ไปใช้ตามวัตถุประสงค์ที่อนุมัติไว้
นอกจากนี้ยังติดตามความก้าวหน้าของการก่อสร้าง การขาย
ตลอดจนติดตามแผนการตลาดว่ามีความเป็นไปได้ที่จะขายบ้านได้และนำเงินมาชำระคืนเงินกู้ได้

หน้า 7

สำหรับลูกหนี้รายย่อยเพื่อที่อยู่อาศัย
เจ้าหน้าที่ผู้วิเคราะห์จะทำการตรวจสอบความครบถ้วนถูกต้องและความสอดคล้องของเอกสารหลักฐานข้อมูลรายได้
ค่าใช้จ่าย ตลอดจนภาระหนี้สินของลูกหนี้แต่ละราย โดยพิจารณาจากแหล่งข้อมูลของบริษัทฯ
หรือหลักฐานที่ลูกหนี้นำมาแสดงตลอดจนข้อมูลจาก บริษัท ข้อมูลเครดิตแห่งชาติ จำกัด ทั้งนี้
มูลค่าหลักประกันของลูกหนี้ทุกรายจะต้องเพียงพอต่อการชำระหนี้โดยสิ้นเชิง นอกจากนี้บริษัทฯ
ยังติดตามและตรวจสอบคุณภาพของลูกหนี้อย่างสม่ำเสมอ บริษัทฯมีระบบบริหารจัดการลูกหนี้ที่ดี
สามารถสนับสนุนการบริหารลูกหนี้ได้อย่างมีประสิทธิภาพ

หน้า 8